פצצת מרגמה התפוצצה הערב (יום ג') בצד הישראלי של הגבול עם סוריה ברמת הגולן, באזור תל-פארס. זמן קצר אחר-כך נפתחה אש מנשק קל אל סיור של צה"ל במרחב תל חזקה שבמרכז רמת הגולן. לא היו נפגעים. כשעה לאחר מכן טנקים של צה"ל השיבו באש לעבר הנקודה בסוריה שממנה נורתה אש מנשק קל. זוהתה פגיעה מדויקת במטרה. צה"ל העביר הודעה בנושא לגורמים הרלוונטיים האו"ם. גורמים צבאיים ציינו כי אותו מקור ירי ירה כמה פעמים לעבר ישראל בתקופה האחרונה.

זו אינה הפעם הראשונה בה האש מהמלחמה בסוריה זולגת לישראל. בחודשים האחרונים נפלו פצמ"רים וקליעים שנורו מהצד הסורי כמה פעמים באזורים מיושבים וסביב עמדות של צה"ל בצדו הישראלי של הגבול.

כמו כן, פחות מחמישה חודשים אחרי סיום מבצע עמוד ענן התפוצצה הערב פצצת מרגמה ששיגרו הפלסטינים מרצועת עזה בין שני יישובים במועצה האזורית אשכול. לפני הנפילה לא נשמעה אזעקה. לא היו נפגעים ולא נגרם נזק.

מקום הנפילה בדרום, הערב (צילום: דוברות מועצה אזורית אשכול)

כדוריות רסס שנמצאו במקום הנפילה (צילום: דוברות מועצה אזורית אשכול)

הירי הערב לעבר הדרום בא שעות אחדות בלבד אחרי שצה"ל זיהה שני שיגורים של פצצות מרגמה ממרכז רצועת עזה לעבר ישראל. כוחות צה"ל ערכו סריקות באזור שבו נשמעו הדי הפיצוצים בצהריים, ומצאו את שרידיהן של פצצות המרגמה בשטח פתוח בצד הפלסטיני של הגבול. לא היו נפגעים או נזק.

בינתיים נמשכת מדיניות ההבלגה של צה"ל בדרום, ובניגוד למקרים דומים של ירי מלפני מבצע עמוד ענן, כלומר של ירי תלול מסלול נקודתי מעזה לישראל, אין ירי תגובה של צה"ל - לא מהאוויר ולא מהקרקע באמצעות טנקים, לעבר מטרות טרור או מרחבים שלפי החשד מהם בוצע הירי.

ההרס שהתגלה היום בגן ילדים בשדרות, שבועיים אחרי הנפילה (צילום: אבי רוקח)

ראש המועצה האזורית אשכול, חיים ילין, אמר הערב על הירי אל הדרום: "זו נפילה ראשונה באשכול מאז סיום מבצע עמוד ענן. ארבע ממשלות התחלפו והקסאמים ממשיכים להתפוצץ על ביתנו. דין קסאם בעוטף עזה חייב להיות כדין אזעקה בתל-אביב. הממשלה החדשה חייבת למגר את ירי הטילים ולחזק את התושבים ואת התשתיות באזור. זו התשובה האזרחית לטרור".

החור שיצרה הרקטה בגן בשדרות (צילום: אבי רוקח)

תושבת מועצת אשכול אמרה: "לאט-לאט אבל בטוח יש כרסום בהפסקת האש. ואנחנו חוזרים ל'טפטופי רקטות', יש ירי אחת לכמה שבועות, כל פעם מסיבה אחרת - אם זה ביקור אובמה או אירוע אחר. בסופו של דבר, מזכירים לנו שוב שאנחנו חיים בעוטף עזה ושאין לנו שקט. הילדים שלנו לא מצליחים להתאושש באמת מאירועי השנה האחרונה, כל דבר כזה גורר שיחות בבית הספר וזו תזכורת חיה לזה שאנחנו לא בטוחים פה".

בדיוק היום התברר גודל האסון שנמנע לפני כמעט שבועיים, כשפלסטינים ירו חמש רקטות קסאם לעבר ישראל בעת ביקורו של נשיא ארה"ב, ברק אובמה. עם תום חופשת הפסח, התגלתה היום בגן ילדים בשדרות רקטת קסאם שהתפוצצה חלקית במסגרת אותו מטח רקטות, בשעה

שהגן היה ריק מילדים.

הקסאם חדר את תקרת גן מרגלית, שבו שוהים ילדים בני 3, והתפוצץ חלקית. הוא שוגר על פי כל ההערכות ב-21 במרס, היום שבו אובמה נאם בבנייני האומה - אז נורו חמש רקטות קסאם ליישובי שדרות ועוטף עזה. הרקטה התגלתה רק היום, בגלל שכבר לפני כן יצאו ילדי הגן לחופשת הפסח, ורק מחר הם אמורים לשוב לגן. אנשי הצוות, שהגיעו למקום לקראת חידוש הלימודים, גילו חור בתקרה ואת הרקטה, ודיווחו על כך לכוחות הביטחון.